Internasionale Verslag – 29 April 2020 - Corona Krisissentrum
Tuis / COVID-19 / Internasionale Verslag – 29 April 2020
Internasionale Verslag – 29 April 2020
Rusland het nou die agste land in die wêreld geword met meer as 100 000 mense wat positief vir die koronavirus getoets het. Die ander is die VSA (1 036 000), Spanje (232 000), Italië (202 000), Frankryk (166 000), Verenigde Koninkryk (161 000), Duitsland (160 000) en Turkye (115 000). Die 980 sterftes in Rusland weens COVID-19 is egter slegs die 19de meeste in die wêreld. Tot dusver is 3,15 miljoen mense wêreldwyd positief vir die virus getoets en het 219 000 mense weens COVID-19 gesterf. Die sterftesyfer is 0,0027% van die wêreldbevolking.
Die ekonomiese gevolge van die pandemie raak elke dag meer duidelik. Regoor die wêreld kondig groot banke nou verliese aan. Duitsland se grootste kommersiële bank, Deutsche Bank, het vir die eerste kwartaal van 2020 'n verlies van 43 miljoen Euro aangekondig. In England het Barclays aangekondig dat hulle wins met 42% in die eerste kwartaal afgeneem het. Die Europese vliegtuigvervaardiger, Airbus, het 'n verlies van byna 500 miljoen Euro vir die eerste kwartaal van 2020 aangekondig. Die maatskappy is bekommerd dat dit jare kan neem vir lugdienste om van die pandemie te herstel en dat Airbus selfs sy deure sal moet sluit indien Europese regerings hom nie met kapitaal ondersteun nie.
Die toerismebedryf wêreldwyd word steeds deur die pandemie lamgelê. Duitsland, lewer van die meeste internasionale toeriste en 'n peiling wat gister in Duitsland bekend gestel is, wys dat 48% van Duitsers voel dat dit nie 'n goeie idee is om Duitsland se grense met enige ander land, insluitende Europese buurlande, te heropen nie. Sowat 20% van Duitsers voel dat grense met sommige lande heropen moet word en slegs 13% van Duitsers het in die peiling aangedui dat hulle voel dat reise tussen alle Europese lande weer hierdie somer moontlik moet wees. Een derde van Duitsers het aangedui dat hulle reeds hulle vakansieplanne gekanselleer het. Sowat 22% van Duitsers sou oorsee reis en moes dit kanselleer.
Toerisme is die grootste ekonomiese sektor in Griekeland en sowat 65% van Griekse hotelle is reeds weens die koronapandemie bankrot. Daarom wil die Griekse regering die toerismebedryf so gou moontlik heropen. Die Griekse regering verwag dat hulle toerismebedryf vanjaar 50% minder inkomste as verlede jaar gaan kry. Dit is egter vir die Grieke belangrik om so gou moontlik toeriste uit ander Europese lande terug te verwelkom. Die Poolse regering het aangekondig dat alle hotelle hierdie somer in Pole oop sal wees. Lande soos Italië, Spanje, Portugal en Frankryk is almal afhanklik van toerisme maar daar bestaan twyfel of internasionale toerisme na hierdie lande binne die volgende paar maande sal herstel.
Intussen het die regerings van Portugal, Griekeland, Spanje, Frankryk en Rusland gister verdere planne aangekondig om skole, winkels en ander sake-ondernemings te heropen. Die meeste Europese lande is nou reeds besig om inperkingsmaatreëls uit te faseer. Die Oostenrykse regering sê dat hulle ook gereed is om hulle grens met Duitsland te heropen.
Die voorkoms van die koronavirus in Latyns-Amerika is steeds besig om toe te neem. In Mexiko is 1223 nuwe gevalle gister aangemeld. Minder as 17 000 mense is tot dusver in Mexiko met die virus gediagnoseer en 1569 mense het tot dusver daar weens COVID-19 gesterf. In Brasilië het meer as 5000 mense reeds weens COVID-19 gesterf met meer as 72 000 mense wat positief vir die virus getoets het. In Colombia is 6000 mense reeds positief vir die virus getoets, in Argentinië 4100 en Peru 30 000 gevalle.
Terwyl Australië begin om inperkingsmaatreëls uit te faseer, het dié land se regering aangekondig dat hulle beplan om oor die volgende paar maande 10 miljoen van die land se 25 miljoen burgers vir die koronavirus te toets. Tot dusver het Australië reeds 500 000 mense getoets. Die land word beskou as een van die suksesverhale in die stryd teen die pandemie. Tot dusver is 6700 mense in Australië positief vir die virus getoets en is slegs 88 mense weens COVID-19 dood. Ekonome verwag dat die Australiese ekonomie redelik vinnig na die pandemie gaan herstel en dat dié land die beste voorbereid was vir die ekonomiese skok.
President Donald Trump het 'n uitvoerende bevel uitgereik waarvolgens alle vleisverwerkingsaanlegte in die VSA oop moet bly. Dit volg nadat verskeie aanlegte die afgelope tyd gesluit het wat tot groot vleistekorte regoor die VSA aanleiding gegee het. Meer as 20 aanlegte, wat sowat 25% van die vleis wat in die VSA verbruik word, lewer het die afgelope tyd gesluit omdat 6500 werknemers by hierdie aanlegte die koronavirus opgedoen het. President Trump se bevel sal die maatskappye nou verplig om die aanlegte te heropen.
Die Amerikaanse Departement van Handel maak later vandag die ekonomiese groeisyfers vir die eerste kwartaal van 2020 bekend. Ekonome verwag dat die grootste ekonomie in die wêreld tydens die eerste kwartaal met 3,5% gekrimp het. Dit sal die eerste ekonomiese inkrimping sedert 2014 in die VSA wees. 'n Veel groter inkrimping word vir die tweede kwartaal voorspel met ekonomiese groei in die VSA wat eers weer in die derde kwartaal sal begin herstel.
Die Amerikaanse Federale Reserwebank vergader vandag om te bepaal wat gedoen kan word om die Amerikaanse ekonomie verder te ondersteun. Die Federale Reserwebank het reeds in Maart rentekoerse tot byna nul persent gesny. Die President van die Reserwebank, Jerome Powell sal vanmiddag tydens 'n mediakonferensie bekend maak watter stappe hulle beplan. Internasionale aandelemarkte het vandag positief op die verwagting van Powell se aankondigings reageer met markte wat sterker geopen het.